CELEX: 62008TN0209
Language: lt
Date: 2008-06-04 00:00:00
Title: Byla T-209/08 2008 m. birželio 4 d. pareikštas ieškinys byloje Stichting Administratiekantoor Portielje prieš Komisiją

2.8.2008   
            
            
               LT
            
            
               Europos Sąjungos oficialusis leidinys
            
            
               C 197/30
            
         2008 m. birželio 4 d. pareikštas ieškinys byloje Stichting Administratiekantoor Portielje prieš Komisiją
   
   (Byla T-209/08)
   (2008/C 197/52)
   Proceso kalba: olandų
   Šalys
   
      Ieškovas: Stichting Administratiekantoor Portielje (Roterdamas, Nyderlandai), atstovaujamas advokato D. Van Hove
   
      Atsakovė: Europos Bendrijų Komisija
   Ieškovo reikalavimai
   
               —
            
            
               Panaikinti 2008 m. kovo 11 d. Komisijos sprendimą C(2008) 926, galutinis, dėl procedūros pagal EB sutarties 81 straipsnį (byla COMP/38.543 — Tarptautinio perkraustymo paslaugos), apie kurį atsakovui buvo pranešta 2008 m. kovo 25 d., tiek, kiek jis skirtas ieškovui.
            
         
               —
            
            
               Nepatenkinus šio reikalavimo, remiantis ketvirtuoju ir (arba) penktuoju ieškinio pagrindu, panaikinti sprendimo 2 straipsnio e dalį tiek, kiek ji skirta ieškovui, ir atitinkamai sumažinti 2 straipsnyje nustatytą baudą, tiek, kiek ji paskirta ieškovui.
            
         
               —
            
            
               Priteisti iš Komisijos bylinėjimosi išlaidas.
            
         Ieškinio pagrindai ir pagrindiniai argumentai
   Pateikdamas pirmąjį ieškinio pagrindą, ieškovas tvirtina, kad sprendimas pažeidžia EB 81 straipsnį ir Reglamento Nr. 1/2003 (1) 23 straipsnio 2 dalį, nes Komisija pagal teisės aktus neįrodė, kas ieškovas yra įmonė šio straipsnio prasme.
   Antruoju ieškinio pagrindu ieškovas nurodo, kad sprendimas pažeidžia EB 81 straipsnio 1 dalį ir Reglamento Nr. 1/2003 23 straipsnio 2 dalį, nes Komisija, atsižvelgdama į faktines bylos aplinkybes, Gosselin veiksmus neteisingai priskyrė ieškovui.
   Pateikdamas trečiąjį ieškinio pagrindą, ieškovas tvirtina, kad sprendimas pažeidžia EB 81 straipsnį. Nurodydamas pirmą kaltinimą, jis priekaištauja, kad Komisija pagal teisės aktus neįrodė, jog veiksmai, kurie gali būti priskiriami Gosselin, turi būti laikomi reikšmingu konkurencijos ribojimu EB 81 straipsnio prasme. Antru kaltinimu ieškovas priekaištauja, kad Komisija pagal teisės aktus neįrodė, kad susitarimas, kurio šalimi buvo Gosselin, galėjo reikšmingai paveikti valstybių narių tarpusavio prekybą.
   Ketvirtuoju ieškinio pagrindu ieškovas tvirtina, kad sprendimas pažeidžia Reglamento Nr. 1/2003 (2) 23 straipsnį, reglamento Nr. 17 (3) 15 straipsnio 2 dalį ir Baudų apskaičiavimo gaires (4). Šių teisės aktų buvo nesilaikyta nustatant sunkų pažeidimą, nustatant apyvartą, reikalingą apskaičiuojant Gosselin paskirtos bausmės pagrindinę sumą, ir galiausiai atsisakant atsižvelgti į lengvinančias aplinkybes Gosselin naudai apskaičiuojant baudą.
   Galiausiai penktuoju ieškinio pagrindu tvirtinama, kad buvo pažeistas vienodo vertinimo principas, ypač nustatant pažeidimo sunkumo pobūdį ir apyvartą, į kurią buvo atsižvelgta apskaičiuojant baudą.
   
      (1)  2002 m. gruodžio 16 d. Tarybos reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose (OL L 1, p. 1).
   
      (2)  Nurodytas pirmoje išnašoje.
   
      (3)  EEB Taryba: Reglamentas Nr. 17 Pirmasis reglamentas, įgyvendinantis Sutarties 85 ir 86 straipsnius (OL 13, 1962, p. 204).
   
      (4)  Pagal Reglamento Nr. 1/2003 23 straipsnio 2 dalies a punktą skirtų baudų apskaičiavimo gairės (OL C 210, 2006, p. 2).